Ջուլիան Ասանժը զրկվել է համացանց մուտք գործելու հնարավորությունից
Ջուլիան Ասանժ, արխիվ
Էկվադորի կառավարությունը WikiLeaks-ի հիմնադիր Ջուլիան Ասանժին զրկել է համացանց մուտք գործելու հնարավորությունից: Նախագծի թվիթերյան էջում հաղորդվում է, որ դա տեղի է ունեցել անմիջապես այն բանից հետո, երբ WikiLeaks-ը հրապարակել է Հիլարի Քլինթոնի հետ կապ ունեցող հերթական փաստաթղթերը: Ասանժը հիշեցնենք ապաստանել է Լոնդոնում տեղակայված Էկվադորի դեսպանատանը:
Էկվադորի կառավարությունը պաշտոնապես չի մեկնաբանել WikiLeaks-ի հիմնադրի համացանցի անջատման փաստը: Էկվադորի ԱԳՆ ղեկավար Գիյոմ Լոնգը հայտարարել է, որ Ասանժի կարգավիճակի հետ կապված փոփոխություններ չեն եղել:
«Ռոյթերզ»-ի փոխանցմամբ, Էկվադորի գործող նախագահ Ռաֆայել Կորեան , չնայած ԱՄՆ-ի հետ ունեցած մի շարք տարաձայնությունների, նախկինում հրապարակային հայտարարել է ԱՄՆ նախագահի դեմոկրատ թեկնածու Հիլարի Քլինթոնի թեկնածությանն աջակցելու մասին:
WikiLeaks կայքը վերջին օրերին հրապարակել է փաստաթղթեր, որոնք կապված են ԱՄՆ-ում նախընտրական քարոզարշավի հետ, մասնավորապես՝ Հիլարի Քլինթոնի խորհրդական Ջոն Պոդեստայի նամակագրությունը: Ջուլիան Ասանժը ավելի վաղ հայտարարել էր , որ WikiLeaks-ը փաստաթղթեր ունի, որոնք կարող են «ազդել» քարոզարշավի ընթացքի վրա:
Քլինթոնի նախընտրական շտաբը պնդում է, որ WikiLeaks-ը փաստաթղթերը ձեռք է բերել ռուսաստանցի հաքերների օգնությամբ, որոնք կապված են հատուկ ծառայությունների հետ:Ասանժը հերքել է այդ պնդումները: